《经长溪岭忆鹤皋诸子》
清代·姚燮

洒衣竦微湿，夜气交众凉。沈霭互漠漠，郁为松楸香。

虎语泄盘谷，神火射幽篁。泥卤下盈尺，蹴之皆危梁。

水自远峰落，奚止千丈强？心悚动虞蹶，神沮不得扬。

故人居邃阁，睥睨浩八荒。飞梦骖霓车，海岛夕翱翔。

觅我不得见，城阴空赭黄。安知劳人劳，跋涉苦踝伤。

䍧牱幻耳目，暂睫生沧桑。出危倘有术，魂来其相羊。

南思复北顾，奇氛远益苍。苍然接湖尾，湖上光碧堂。

堂中朱丝弦，一月不更张。安即附鹄至，联袂写哀商。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。